Γνώμη της Ευρωπαϊκής Κεντρικής Τράπεζας

της 3ης Οκτωβρίου 2002

κατόπιν αιτήματος του Συμβουλίου της Ευρωπαϊκής Ένωσης σχετικά με πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες "ωρών εργασίας που πραγματοποιήθηκαν"

(CON/2002/25)

(2002/C 253/09)

1. Στις 16 Σεπτεμβρίου 2002 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης να διατυπώσει τη γνώμη της σχετικά με πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες "ωρών εργασίας που πραγματοποιήθηκαν" (εφεξής το "σχέδιο κανονισμού").

2. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 105 παράγραφος 4 πρώτη περίπτωση της συνθήκης για την ίδρυση της Ευρωπαϊκής Κοινότητας. Η παρούσα γνώμη εκδόθηκε από το διοικητικό συμβούλιο της ΕΚΤ, σύμφωνα με το άρθρο 17.5 πρώτη πρόταση του εσωτερικού κανονισμού της Ευρωπαϊκής Κεντρικής Τράπεζας.

3. Σκοπός του σχεδίου κανονισμού είναι η σύντμηση των προθεσμιών διαβίβασης των κύριων μακροοικονομικών μεγεθών των τριμηνιαίων εθνικών λογαριασμών, η κατάργηση των παρεκκλίσεων οι οποίες χορηγήθηκαν στα κράτη μέλη και οι οποίες εμποδίζουν την επεξεργασία των κύριων μακροοικονομικών μεγεθών για τη ζώνη του ευρώ και την Ευρωπαϊκή Ένωση, καθώς και η θέση σε εφαρμογή της διαβίβασης των δεδομένων περί απασχόλησης των εθνικών λογαριασμών σε μονάδες "ωρών εργασίας που πραγματοποιήθηκαν".

4. Το σχέδιο κανονισμού εντάσσεται στο σχέδιο δράσης σχετικά με τις στατιστικές απαιτήσεις της ΟΝΕ ("σχέδιο δράσης της ΟΝΕ"), που εκπονήθηκε από την Ευρωπαϊκή Επιτροπή (Eurostat), σε στενή συνεργασία με την ΕΚΤ, κατόπιν αιτήματος του Συμβουλίου Ecofin. Το σχέδιο δράσης της ΟΝΕ αποτελεί απάντηση στην έκθεση της Νομισματικής Επιτροπής σχετικά με τις απαιτήσεις ενημέρωσης στην ΟΝΕ, η οποία εγκρίθηκε από το Συμβούλιο Ecofin στις 18 Ιανουαρίου 1999, και στη δεύτερη έκθεση προόδου σχετικά με τις απαιτήσεις ενημέρωσης στην ΟΝΕ(1), η οποία εκπονήθηκε από την Οικονομική και Δημοσιονομική Επιτροπή και εγκρίθηκε από το Συμβούλιο Ecofin στις 5 Ιουνίου 2000. Επιπλέον, στην τέταρτη έκθεση προόδου, που εγκρίθηκε από το Συμβούλιο Ecofin στις 29 Οκτωβρίου 2001, καθορίζεται το χρονοδιάγραμμα για την τροποποίηση των υφιστάμενων κανονισμών στατιστικού περιεχομένου. Η ΕΚΤ επικροτεί το σχέδιο κανονισμού, το οποίο θα επιφέρει βελτιώσεις όσον αφορά την έγκαιρη παροχή, την αξιοπιστία και την αρτιότητα των στατιστικών στοιχείων για τη ζώνη του ευρώ.

5. Η παροχή έγκαιρων, αξιόπιστων και επαρκώς αναλυτικών κύριων μακροοικονομικών μεγεθών των τριμηνιαίων εθνικών λογαριασμών για τη ζώνη του ευρώ έχει ιδιαίτερη σημασία για την παρακολούθηση της οικονομίας στο σύνολό της. Σύμφωνα με τις επιταγές του κανονισμού (ΕΚ) αριθ. 2223/96 του Συμβουλίου της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας(2), τα κύρια μακροοικονομικά μεγέθη των εθνικών λογαριασμών διαβιβάζονται εντός τεσσάρων (4) μηνών από το τέλος της περιόδου αναφοράς. Η ΕΚΤ επικροτεί τη σύντμηση της προθεσμίας διαβίβασης στις εβδομήντα (70) ημέρες.

6. Σήμερα, οι προβλεπόμενες στον κανονισμό (ΕΚ) αριθ. 2223/96 παρεκκλίσεις επηρεάζουν τη διαθεσιμότητα και την ακρίβεια των μακροοικονομικών μεγεθών της ζώνης του ευρώ. Η κατάργηση των εν λόγω παρεκκλίσεων επικροτείται από την ΕΚΤ. Η από τα κράτη μέλη διαβίβαση του συνόλου των δεδομένων εντός των προβλεπόμενων προς τούτο προθεσμιών θα ενισχύσει τη διαθεσιμότητα των κύριων μακροοικονομικών μεγεθών των τριμηνιαίων εθνικών λογαριασμών σε επίπεδο ζώνης ευρώ, καθώς επίσης και την αξιοπιστία των υπαρχουσών εκτιμήσεων.

7. Προς το παρόν δεν υφίσταται υποχρέωση διαβίβασης τριμηνιαίων στοιχείων με εμφάνιση του αριθμού των ωρών εργασίας που πραγματοποιήθηκαν. Η ΕΚΤ θεωρεί ότι καθίσταται ολοένα προφανέστερη η σημασία της καταμέτρησης του αριθμού των ωρών εργασίας που πραγματοποιήθηκαν, λόγω των μεταβαλλόμενων πρακτικών στον τομέα της απασχόλησης και ιδίως, λόγω των αυξανόμενων ποσοστών της μερικής απασχόλησης. Ως εκ τούτου, επικροτεί την παροχή των δεδομένων περί απασχόλησης των τριμηνιαίων εθνικών λογαριασμών σε μονάδες "ωρών εργασίας που πραγματοποιήθηκαν".

8. Ενόψει της διασφάλισης της αποτελεσματικότητας του σχεδίου κανονισμού και της κατάργησης των παρεκκλίσεων -η οποία άλλωστε αποτελεί έναν από τους σκοπούς του εν λόγω σχεδίου κανονισμού- η ΕΚΤ πιστεύει ότι έχει πρωταρχική σημασία η μη χορήγηση μειζόνων νέων παρεκκλίσεων, οι οποίες θα μπορούσαν να εμποδίσουν την έγκαιρη και αξιόπιστη επεξεργασία των μακροοικονομικών μεγεθών στη ζώνη του ευρώ.

9. Ήδη, βάσει εκούσιων συμφωνιών, καταβάλλονται πρόσθετες προσπάθειες με σκοπό την περαιτέρω ενίσχυση της έγκαιρης παροχής των μακροοικονομικών μεγεθών της ζώνης του ευρώ. Στόχος είναι η μέχρι τα τέλη του 2003 δημοσίευση στοιχείων του ΑεγχΠ για τη ζώνη του ευρώ στο σύνολό της, με πλήρη ανάλυση κατά κύριους κλάδους (προστιθέμενη αξία) και κατά βασικές συνιστώσες της δαπάνης και του εισοδήματος, μετά από εξήντα (60) ημέρες, καθώς και μίας πρώτης εκτίμησης για το ΑεγχΠ, με περιορισμένης έκτασης ανάλυση της ζήτησης και της παραγωγής, όπως επίσης και ορισμένων μέτρων της παραγωγικότητας, μετά από σαράντα πέντε (45) ημέρες. Η ΕΚΤ υποστηρίζει σθεναρά τους ανωτέρω στόχους σχετικά με τα στατιστικά στοιχεία της ζώνης του ευρώ.

10. Ακόμη, η ΕΚΤ επισημαίνει την ανάγκη για κύρια μακροοικονομικά μεγέθη των τριμηνιαίων εθνικών λογαριασμών, διορθωμένα εποχικά και ως προς τον αριθμό των εργάσιμων ημερών, σύμφωνα με κοινώς συμφωνηθείσες αρχές.

11. Η παρούσα γνώμη δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανκφούρτη, 3 Οκτωβρίου 2002.

Ο Πρόεδρος της ΕΚΤ

Willem F. Duisenberg

(1) Η δεύτερη αιτιολογική σκέψη του σχεδίου κανονισμού θα πρέπει να διορθωθεί αναλόγως, με την αντικατάσταση του κειμένου "Στην έκθεση της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών για τις στατιστικές απαιτήσεις της ΟΝΕ" με το κείμενο "Στην έκθεση της Νομισματικής Επιτροπής σχετικά με τις απαιτήσεις ενημέρωσης στην ΟΝΕ".

(2) EE L 310 της 30.11.1996, σ. 1.